**Afo Algemene Jaarvergadering 2023**

**Voorsittersverslag**

* Nadat ons die vorige twee jaar weens Covid dikwels nie fisies kon saamkom nie, het die situasie die afgelope jaar so genormaliseer dat ons ons gewone twaalf maandelikse klubbyeenkomste kon hou. Ons probleem was nie meer Covid nie, maar beurtkrag, en dit kon ons gelukkig telkens hanteer.
* Die afgelope jaar het egter wel bevestig dat die pandemie ons verander het in ’n hibriede klub. Dit is een waarvan party lede hier vergader en ander wat via Zoom inskakel. Dit was nie beplan nie, maar dit het so gebeur en ek dink nie ons kan dit nie omkeer nie. Die nuwe bestuur kan besluit of hulle die die grondwet wil aanpas om dié werkliheid te weerspieël en dit dan aan die klub vir goedkeuring voor te lê as hulle sou dink dis nodig.
* Die gewone klubaande is gehou soos beplan. En daarvoor ’n groot dankie aan Frits en Hannes en Ryno vir al die tegniese reëlings en aan Antoinette vir al die verversings.
* Een interessantheid van die klubaande was die voorgeskrewe onderwerp vir Maart verlede jaar se byeenkoms. Dit was kosfotografie. Ons het ’n opleidingsgeleentheid gehad voor die byeenkoms en klublede kon daarna hulle foto’s neem en inskryf. Dit het goed gewerk, en ons kan dalk meermale sulke opleidingsgeleenthede hou.
* Ons het ’n paar klubbyeenkomste gehad waartydens die beoordeling besonder straf en die punte besonder laag was. Dit het dartoe gelei dat ons vir die beoordelaars telkens vooraf ’n mooi bewoorde briefie gestuur het waarin ons vir hulle gesê het hoe werk ons klubaand en wat ons van hulle verwag, spesifiek ook wat punteverspreiding betref. Ek is dankbaar dat dit daarna beter gegaan het.
* Ons het ook weer ’n salon onder die PSSA se toesig aangebied. Louise was ons salondirekteur. Sy is besig om die administrasie daarvan af te rond en die uitslae behoort binnekort gepubliseer te word.
* Ons kon die eerste keer sedert die uitbraak van die pandemie weer ’n lekker jaareindfunksie aanbied. Ons het gehoop meer mense kon dit bywoon, maar vir die wat daar was, was dit baie lekker. Ons kon daar ons jaarlikse pryse oorhandig. Die hoogtepunte was die aanwysing van Tania Cholwich as fotograaf van die jaar en die oorhandiging van nuwe pryse vir die Afolid wat in elkeen van ons vaste kategorieë die beste gedoen het tydens die vorige fotografiejaar.
* Ons klub se webwerf is op datum gehou deur Cor Rademeyer vir wie se werk ons baie dankbaar is.
* Ek wil dankie sê aan al die bestuurslede wat gehelp het dat dinge by Afo weer die afgelope jaar redelik vlot kon verloop.

Neels Jackson

Voorsitter